Länsimetron testausvaihe on päättynyt. Viimeinen järjestelmien yhteiskoekäyttö, jossa testattiin kaikkien aseman järjestelmien toimintaa poikkeustilanteessa, tehtiin Matinkylän asemalla kesäkuun ensimmäisellä viikolla. HKL:n koeajot saatiin päätökseen toukokuussa ja nyt länsimetrossa on käynnistynyt viranomaistarkastusvaihe, joka jatkuu elokuun alkupäiviin asti. Kesän aikana metroasemat ja ratalinja luovutetaan HKL:n ylläpidettäväksi.

– Aiemman arvion mukaisesti metroliikenne voisi käynnistyä syyskuussa 2017. Viranomaistarkastusvaiheelle ja mahdollisille korjauksille on varattava aikaa. Käynnissä on suurin Suomessa toteutettu rakennushankkeen luovutusprosessi, kertoo Länsimetro Oy:n toimitusjohtaja Ville Saksi. Metroliikenteen avaamisen ajankohta varmistuu elokuun alussa, kun viimeinenkin viranomaistarkastus on tehty. Bussiliikenteessä siirryttäisiin metron liityntälinjastoon aikaisintaan lokakuun puolivälissä, ja siihen asti Etelä-Espoon ja Lauttasaaren bussit kulkisivat nykyisen linjaston mukaan. HSL päättää metroliikenteen alkamisen ajankohdan ja milloin siirrytään liityntäliikenteeseen. Rakentaminen metron läheisyydessä jatkuu pitkälle tulevaisuuteen. – Länsimetron tehtävänä on rakentaa turvallinen ja käyttövarma metro. Metro on investointi, joka tuo uutta elinvoimaa koko pääkaupunkiseudulle. Yksin Tapiolan alueelle on tullut ja on tulossa uudisrakentamista noin miljardilla eurolla, tiivistää Länsimetron hallituksen puheenjohtaja Olli Isotalo. Lisätietoja:

Ville Saksi, toimitusjohtaja, Länsimetro, puh. 040 823 2086

Olli Isotalo, Länsimetron hallituksen puheenjohtaja, puh. 050 593 3359